
Rad prikazuje podatke prikupljene prilikom dva terenska istraživanja u mjestima na području zapadne Bilogore o 
porodu i uvjetima u kojima su živjele majka i dijete sredinom 20. stoljeća. Tema žene i njezinog položaja u zajednici 
slabo je zastupljena u etnološkoj literaturi te je to bio jedan od motiva za poduzeta istraživanja. Trudnoća se smatrala 
sastavnim dijelom života te se o njoj nije previše govorilo niti joj se pridavala prevelika pažnja. Podaci su pokazali 
da je broj djece u ovom razdoblju bio mali isto kao i broj smrti djece. Sredinom 20. stoljeća još uvijek se rađalo kod 
kuće, a pri porodu je pomagala školovana primalja ili neka žena iz sela. Šezdesetih godina počelo se odlaziti u bolnice. 
Kontracepcija nije bila zastupljena u velikoj mjeri, a pobačaji su potvrđeni na svim lokalitetima. Neka vjerovanja ve- 


zana uz ženu i dijete zadržala su se i do današnjih dana. 


Ključne riječi: porod, žena, dijete, zapadna Bilogora, Sveti Ivan Žabno, sredina 20. stoljeća 


Uvod 


Teme vezane uz ženu i njezinu ulogu u lokalnoj za- 
jednici uglavnom su zanemarene, stoga su ženske uloge i 
pripisani im stereotipi unutar određene skupine zanimljivo 
mjesto etnološkog istraživanja. Dekodiranjem položaja 
žene u nekoj zajednici dekodira se i njezina struktura, 
mjesta moći 1 znanja koja se prenose naraštajima, a što 
u konačnici feminističke ideologije pridonosi kritici pa- 
trijarhalnog modela znanosti i otvara mogućnost propiti- 
vanja pozicije drugoga u vlastitoj kulturi. Tako je nazna- 
čena i potreba za istraživanjem ženske supkulture.! 


U ovom radu prikazat ću građu prikupljenu tijekom 
dvaju terenskih istraživanja na području zapadne Bilogore, 
točnije njezinih najzapadnijih dijelova. U veljači 2013. 
godine istraživala sam u sljedećim mjestima: Škrinjari, 
Brdo Cirkvensko, Žabnica i Sveti Ivan Žabno. U srpnju 
2015. ponovno sam istraživala u Svetom Ivanu Žabnu i 
Žabnici, te Cirkveni, Tremi, Svetom Petru Čvrstecu i 
Brezovljanima. Na drugom terenskom istraživanju razgo- 
varala sam s novim kazivačima. Dotaknula sam se polo- 
žaja žene u trudnoći, samog poroda, praksama vezanima 


1 Tea Škokić, Feministička antropološka kritika: Od univerzalizma 
do razlike, Etnološka tribina 24, Vol. 3, 2001., str. 13. 


uz dijete i ženu, te vjerovanjima. Područje Svetog Ivana 
Žabna i okolice karakteristično je zbog doseljavanja sta- 
novništva. Ovaj kraj počeli su u 16. stoljeću intenzivno 
naseljavati stanovnici pravoslavne vjeroispovijesti koje 
su starosjedioci nazivali Vlasima. Kasnije u 17. stoljeću 
počeli su se naseljavati Česi koje su starosjedioci nazi- 
vali Pemcima. Ovi nazivi dvaju naroda nisu bili pogrdni, 
već ih je lokalno stanovništvo tako nazivalo više 1z ne- 
znanja o domicilnoj pripadnosti doseljenika. Kasnije su 
se doselili Židovi, Mađari, Nijemci, stanovnici Bosne 
i Hercegovine, ali isto tako i Primorci, Gorani, Ličani, 
Zagorci, Turopoljci.? Točnih podataka, prema Šrameku, 
nema. Arhiva Svetog Ivana Žabna izgorjela je 1943. go- 
dine te su tom prigodom izgubljeni mnogi podaci o sta- 
novništvu na ovim prostorima.? Podaci koje sam koristila 
odnose se samo na područje zapadne Bilogore. Kazivači 
su mi pomogli da razlučim podatke koji se odnose na ovo 
područje. 

Na samom početku istraživanja naišla sam na poteš- 
koće, ustvrdivši kako je literatura vezana uz temu vrlo 


2 Prema Antun Toni Šramek, Izvori života, Sveti Ivan Žabno: Općina 
Sveti Ivan Žabno, 2005. 

3 Arhiva se nalazila u bivšoj zgradi Općine Sveti Ivan Žabno, a 
zapalili su je pripadnici 32. divizije NOV. 

oskudna. Detaljnije su razmatrana uglavnom pojedina uža 
geografska područja. Primjerice, Lynette Šikić-Mićanović 
se bavila položajem žena na području Vukovarsko- 
srijemske županije.“ Prema njezinom istraživanju, žene u 
ruralnoj zajednici nisu homogena skupina. Imaju različite 
uloge 1 zanimanja, interese, aktivnosti, ovisno o dobnoj 
skupini te sastavu i veličini obitelji. Žene obavljaju nepla- 
ćene kućanske poslove, a radno vrijeme im se proteže na 
cijeli dan. Jedan od glavnih poslova za koji su zadužene 
jest skrb o djeci. Osim toga, mnoge žene sudjeluju i u ne- 
formalnoj ekonomiji (prodaja na tržnici, pečenje kolača, 
čišćenje) kako bi pridonijele kućnom budžetu i osigurale 
egzistenciju vlastite obitelji. Osim što obavlja razne po- 
slove, žena mora paziti i na ugled svoje obitelji kako je 
ne bi dovela u nepovoljan položaj i kako obitelj ne bi bila 
predmet ogovaranja i kritike. 

Nadalje, u prilogu posvećenom obitelji i lokalnoj za- 
jednici Jasna Čapo Žmegač dotaknula se i teme poba- 
čaja te teme odgoja djece: Odgajanje djece središnji je 
proces inkulturacije, tj. prenošenja kulture s naraštaja 
na naraštaj, kojim djeca usvajaju temeljne kulturne vred- 
note i obrasce ponašanja određenog društva. Koliko o 
tome možemo suditi na temelju šturih opisa, odgoj djece 
ponajprije je roditeljska, odnosno majčina briga, no u 
njemu sudjeluju i članovi proširene obitelji, jetrve ili sve- 
krva (...)* 

Valja istaknuti rad Zvonka Lovrenčevića koji se ak- 
tivno bavio etnografijom kraja, međutim većina tih po- 
dataka nije nigdje objavljena. U njegovim rukopisima, 
između ostalog, postoje brojni zapisi o običajima, pje- 
smama i plesovima Bilogore koje je prikupio tijekom 
svog života.“ Podataka o porodu, međutim, vrlo je malo 
i kazivanja koja su zapisana ne odnose se na područje za- 
padne Bilogore. No, pažnju mi je privukao službeni doku- 
ment koji šalje Podžupanija belovarska svojim područnim 
općinama i koji govori o tome da se žene koje naprave 
pobačaj i one koje pomažu pri tome valja kazniti. U do- 
kumentu je zapisano da su 1908. godine djevojka iz Velike 
Pisanice i žena koja joj je pomogla osuđene na tamnicu 


4. Lynette Šikić-Mićanović, Skriveni životi Prilog antropologiji 
ruralnih žena, Zagreb: Institut društvenih znanosti Ivo Pilar, 2012., 
str. 111-123. 

5 Jasna Čapo Žmegač, Seoska društvenost, u: Miro A. Mihovilović 
(ur.), Etnografija: svagdan i blagdan hrvatskog puka, Zagreb: 
Matica hrvatska, 1998., str. 251-295, na str. 268. 

6 Jednom prigodom, kada sam bila na Odsjeku za etnologiju u 
HAZU, saznala sam da na Odsjeku postoje Lovrenčevićevi 
rukopisi koje treba hitno prepisati kako tinta na papiru ne bi 
izblijedila i propao papir na kojem je pisano. Posjetila sam 
ponovno Odsjek u rujnu 2015. godine kako bih potražila postoje 
li podaci o porodu za područje kojim se bavim. 

7 Zvonko Lovrenčević, ,, Pučka enciklopedija“, s.a., NZ 129b, 
Odsjek za etnologiju, HAZU, 14.9.2015. 

jer su napravile pobačaj. Vlast je vidjela problem u izu- 
miranju porodica zbog ovakvih slučajeva 1 doseljavanja 
obitelji iz Zagorja 1 Podravine. O načinima izvođenja po- 
bačaja navedeno je sljedeće: pletaće igle, vretena, guščja 
pera, kinin, sulfatiazol, čaj od šafrana, oleandra ili peršina, 
skakanje s povišenog. Konkretno za mjesta koja sam obu- 
hvatila istraživanjem nema podataka. 


Godine 2015. izdana je knjiga Antuna Tonija Šrameka 
Naše selo naši ljudi 2 u kojoj autor na četiri stranice raz- 
matra porod. Iznose se podaci o broju djece, običaju si- 
panja perja nakon poroda ,,nekad i danas“, no bez na- 
vođenja točnog vremena u kojem se zabilježene prakse 
odvijaju te se upućuje poziv na očuvanje nekadašnjih 
običajima: Kako bilo da bilo, apeliram na zdrav razum 
i poštivanje starih običaja te da se ovaj običaj današnjih 
perjana svede u kulturne okvire nekadašnjih običaja. U 
Šramekovom tekstu ili je riječ o drugim lokalitetima ili 
lokalitet nije niti naveden, tako da ni u tom slučaju nisam 
naišla na konkretne podatke o istraživanoj temi na obra- 
đivanome području u literaturi. 


Namjera mi je u ovom radu prikazati običaje na ovom 
području te tako utvrditi kontekst u kojima su se rađala 
djeca od 40-ih do 70-ih godina 20. stoljeća. 


U pripremi terenskog istraživanja osmislila sam mo- 
gući tijek razgovora s kazivačima. Većina kazivača nije 
skretala s teme niti su temu proširivali što me iznenadilo i 
oduševilo. Kazivači su kroz razgovor iznosili svoje doživ- 
ljaje i priče, ali su se isto tako prisjećali i svojih susjeda, 
mama, baka, te njihovih priča vezanih uz temu. Jedna ka- 
zivačica je jako emotivno doživjela ovaj razgovor, te je 
tijekom razgovora nekoliko puta zaplakala, više od sreće i 
majčinskih osjećaja, nego zbog tuge, prisjećajući se svoga 
sina kad ga je rodila i uvjeta u kojima ga je odgajala. 

Najstarija kazivačica rođena je 1921. godine, a naj- 
mlađa 1980. godine. Prva je rodila sa 20 godina, a druga 
sa 17. Ova generacijska razlika nije predstavljala problem 
u istraživanju. Zapravo mi je bilo zanimljivo pratiti neke 
prakse koji se još održavaju 1 nastale promjene. Na pri- 
mjer, iako je mlađa kazivačica za razliku od starije rodila 
u bolnici, obje su svojoj djeci na ruku vezale crveni konac 
kako bi ih zaštitile od uroka. 


Razgovarala sam na oba terena s ukupno 31 kazi- 
vačem od kojih su 28 žene i 3 muškarca. Iako je tema 
vezana uz porod kod kuće, muški kazivači su se slučajno 
našli kod kazivačica, te su se prisjetili nekih praksi 1 vje- 
rovanja vezanih uz dijete. Omjer kazivača po selima je 
različit: Sveti Ivan Žabno 6, Škrinjari 1, Cirkvena 2, 
Brezovljani 10, Žabnica 4, Trema 4, Sveti Petar Čvrstec 


8 Antun Toni Šramek, Naše selo naši ljudi 2, Zagreb: Bogadigrafika, 
2015. str. 17. 

3. U ovom dijakronijskom istraživanju koristila sam se 
poluotvorenim intervjuima. Prikupljeni podaci odnose se 
većinom na životno iskustvo mojih kazivača, odnosno na 
razdoblje sredine 20. i sam početak 21. stoljeća. 


Smatram da je ovo istraživanje bitno za samu zajed- 
nicu, ali i za etnološki diskurs u cjelini, posebno zato što 
se bavi temom koja na ovom području gotovo uopće nije 
istražena. O toj se temi u današnjici malo i razmišlja, bu- 
dući da se danas, kad žena ne rađa kod kuće, porod shvaća 
različito nego u vrijeme kad se taj događaj zbivao u okru- 
ženju u kojem živi čitava zajednica. Fokus istraživanja je 
na ženi kao roditeljici i njegovateljici djeteta i njezinom 
doživljaju samog poroda, ali se u radu bavim i doživlja- 
jima ostalih ukućana i sudionika porođaja. Na terenu sam 
naišla na probleme pri istraživanju tema kao što su poba- 
čaji, kontracepcija i vjerovanja o kojima sam dobila malo 
podataka, osobito onih o pobačaju. Ne znam koji je ra- 
zlog tome, ali budući da je ovo usko geografsko područje 
istraživanja i većinom se sve moje kazivačice poznaju, 
pretpostavljam da nisu htjele nikoga dovoditi u neugodan 
položaj, kada je riječ o pojavama koje zadiru u intimu 
pojedinca. 


Žena i trudnoća 


Naziv za žene u drugom stanju na području zapadne 
Bilogore razlikuje se od lokaliteta do lokaliteta. Najčešći 
naziv za trudnu ženu bio je noseća. Tako se govorilo na 
području Svetog Ivana Žabna, Škrinjara, Brezovljana, 
Žabnice, Svetog Petra Čvrsteca i Treme. Na području 
Svetog Ivana Žabna i Žabnice govorilo se i da je žena 
krupna, a jedna kazivačica iz Svetog Ivana Žabna na- 
glašava da je to stariji naziv. U Cirkveni, Svetom Petru 
Čvrstecu i Brezovljanima koristio se i naziv u drugom 
stanju. Izraz trudna je termin iz novijeg vremena. Jedna 
kazivačica je istaknula da ...ta žena ima umoran po- 
gled. To sam baš promatrala. I zato je trudna (Đ. Vuk, 
Žabnica). Trudna u ovom kontekstu ima značenje umorna. 


U Svetom Ivanu Zabnu naišla sam i na izraz kuljava.? 


Na prosto na selu su rekli kuljava. Ona je kuljava. A 
to je čisto gadno rečeno jel. (...) A onak koje, koje su se 
držale ne znam šta da su bile Bože ima sam jedno dijete, 
ta se je štimala ima jedno dijete, a ona je veli kuljava opet 
(V. Kučan, Sveti Ivan Žabno). 


O trudnoći se nije govorilo, osobito ne na samom po- 
četku trudnoće, ne zbog vjerovanja u uroke ili nesreću koja 
bi se možda mogla dogoditi djetetu, već iz drugih razloga. 
Nije se govorilo jer su se žene osjećale posramljeno, ako 


9 A.Pintić, M. Dragić i V. Kučan, Sveti Ivan Žabno. 


su morale reći da su trudne. To bi značilo da javno obzna- 
njuju da su imale seksualne odnose s mužem. 


Mene ko bilo sram da jesam (trudna, op.a.). Tobože 
s mužom spavam. Neko je i kritikovo to. Meni je bilo što 
sam bila mlada, pa šta budu rekli ljudi. A šta me je bilo 
pred mamom sram (A. Pintić, Sveti Ivan Žabno). 


Prema kazivanjima kazivača, u razdoblju obuhva- 
ćenom istraživanjem više nije bilo puno djece u obitelji, 
za razliku od vremena u kojem su živjele primjerice bake 
kazivačica: Moja baka je imala puno djece. Žene su imale 
puno djece. Pa je to ostalo kao porugo!" već je opet u 
drugom stanju (M. Šameec, Brezovljani). Prema kaziva- 
čima, u ovo je vrijeme na prostoru koji sam istraživala 
najčešće bilo jedno ili dvoje djece po obitelji, najviše 
troje.!! No, postoje i iznimke. Jedna kazivačica iz Brda 
Cirkvenskog rodila je sedmero djece. Smrtnost djece nije 
bila velika.'* Da je bilo smrtnosti, valjda bi se i bojal 
čovek doma (roditi, op.a.). Smrt bi se smatrala ko kazna 
od Boga i od samog sebe (M. Kolarić, Brdo Cirkvensko). 
U Svetom Ivanu Žabnu žene koje su bile trudne netom 
poslije udaje ili koje su imale više trudnoća bile su pred- 
metom izrugivanja. Taj podatak je zanimljiv jer su kazi- 
vačice iz ovog mjesta naglasile da je Sveti Ivan Žabno u 
to doba bilo urbaniziranije područje od okolnih mjesta.!? 


Sve kazivačice su potvrdile da su trudnoću prepoznale 
po izostanku mjesečnice, a neke su tijekom trudnoće imale 
i mučnine. Pripreme za porod sastojale su se u pripremi 
pelena i ostalih potrebnih stvari kad se dijete rodi. Starije 
kazivačice su navele da su morale pelene sašiti od mate- 
rijala koji su kupile u trgovini ili su ih krojile od starih 
odjevnih predmeta.!“ Kazivačica iz Sv. Petra Čvrsteca je 
potvrdila da je kupovne pelene imala samo u slučaju kad se 


10  Ismijavanje. 

11 Najraniji podaci o broju djece koje sam dobila u Hrvatskom za- 
vodu za statistiku Republike Hrvatske odnose se na 1971. godinu. 
Prema tim podacima najviše kućanstava je imalo jedno ili dvoje 
djece. Pošto moje istraživanje obuhvaća i ovo razdoblje, smatram 
ga relevantnim. Prema Popis stanovništa, kućanstava i stanova 
2011., Zagreb 2016., str. 17. 

12. Najraniji podaci o smrtnosti dojenčadi koje sam dobila u 
Hrvatskom zavodu za statistiku Republike Hrvatske odnose se 
na 1964. godinu. Ti podaci su nepotpuni, te su navedena samo 
dva lokaliteta relevantna za istraživanje. To su Brdo Cirkvensko i 
Škrinjari u kojima su ukupno tri umrla novorođenčeta. Podaci nisu 
objavljeni, već sam ih dobila od ljubaznih zaposlenika Zavoda ko- 
jima ovim putem zahvaljujem. 

13 Uzrok urbanizacije je, pretpostavljam, velik broj obrtnika u ovom 
mjestu i stočarski sajam koji se u Svetom Ivanu Žabnu održavao na 
tjednoj bazi, te iz tog razloga i velik broj ljudi koji su ovdje dolazili 
iz raznih sredina (prema kazivačici V. Kučan iz Sv. Ivana Žabna i 
N. Mihajlic iz Brezovljana). 

14. M. Mičuda, Brezovljani, M. Cumin i J. Cumin, Sv. Petar Čvrstec; 
Š. Žuti, Žabnica. 

išlo k liječniku. Podatak se odnosi na 1975. godinu. Osim 
toga, zanimalo me jesu li išle na preglede i jesu li se ikako 
i s kime savjetovale. Većina mojih kazivačica nisu imale 
takva iskustva. Saznanja o tome sticale su izvan obitelji, 
prvenstveno od prijateljica koje su već rodile. 

Naziv za žene koje su pomagale pri porođaju bio je 
primalja“ ili babica.'“ To su bile školovane žene koje su 
radile u ordinacijama lokalnih liječnika 1 koje su dolazile 
na zahtjev. Po njih se moralo ići, budući da tada u ku- 
ćama kazivačica nije bilo telefona. Obično je po primalju 
išao muž kolima ili biciklom. Babice su pomagale ženama 
oko poroda, a imale su i neke lijekove kojima su poticale 
trudove kako bi se žena što prije porodila. Zanimljivo je 
to što su tim medikamentima, osim ubrzavanja porođaja 
i spašavanja djeteta od primjerice gušenja 1 sličnih opa- 
snosti, izazivale i ranije porođaje. O čemu se zapravo radi 
najbolje ilustrira sljedeći iskaz: 

Meni je to nekak jako nezgodno djelovalo kad je ona 
meni svoj slučaj pričala, primalja. Kak je neku ženu tre- 
bala porodit, a trebala je ić na svadbu. A ja njoj jednu 
injekciju, pa drugu injekciju sam da brže se porodi da ona 
slobodno. To je meni bilo nekak nezgodno. Mogla je ženi 
naudit s tim. Kad je prije ćela da se to riješi neg što je to 
po prirodi bilo (K. Sanko, Žabnica). 

Osim školovanih žena — primalja ili babica, postojale 
su i žene koje su znale kako poroditi ženu, te su također 
išle pomagati po kućama. To znanje stekle su praksom i 
učenjem od drugih žena koje su pomagale pri porodu, a 
nisu za to bile školovane. Postojala su mjesta u kojima 
uopće nije bilo primalje ili je ona bila prilično udaljena, te 
su u takvim mjestima redovito pri porodima pomagale pri- 
učene žene. Takav je slučaj u Tremi gdje kazivačica kaže: 
Onda nije bilo ni primalji baš, ni u bolnicu se to nije išlo. 
Bila je baba u selu koja je obilazila takve ženske i znala je 
pomoći (T. Gašparić, Trema). Kazivačica iz Svetog Petra 
Čvrsteca navodi da je jedna od žena koja je pomagala pri 
porodu bila svekrva njezine svekrve, prisjećajući se doga- 
đaja kojeg je doživjela kad je bila dijete: 

Ja se mamine (svekrve op.a.) još dobro sećam. (...) 
Susedu su trudi ulovili. A mi smo kod nje uvijek bili kao 
djeca. Ona je bila jaka, strašno je bila jaka pa je onda 
više kao ležala. Pa mi djeca koji smo bili manji smo išli k 
njoj i ležali kraj nje. I nju su trudi ulovili. I sad taj njezin 
muž se setil za maminu. (...) Kak je bila soba i te starinske 
kuće, pa je bio mali prozorčić i iz kuhinje se vidlo u sobu. 
Nitko nije smel nutra. Sam su one bile. A mamina reče - 
ajde Đuro, njezinom mužu, donesi lonec z vruću vodu. I 
ona nju podigne s kreveta i veli stani nad tu vodu. Kaj je 


15 Sveti Ivan Žabno, Brezovljani, Škrinjari, Cirkvena, Žabnica. 
16 Brezovljani, Trema, Sveti Petar Čvrstec, Brdo Cirkvensko, 
Škrinjari. 

ona s tim mislila ja ne znam. I ona veli sad se ti makni. 
I onda ju polegne. Veli sad bude za čas (J. Cumin, Sveti 
Petar Čvrstec). 

Osim primalje i još poneke žene, porodu je znao pri- 
sustvovati i muž. Neki od njih tražili su da budu prisutni, 
a neki su morali jer je to zahtijevala primalja, kako bi po- 
mogli ženi u porođajnim bolovima i bržem porodu. 


Položaj trudnice u zajednici 


Žena u drugom stanju bila je ravnopravna u zajed- 
nici. Na trudnoću se nije gledalo kao na nešto nesvaki- 
dašnje, te se niti trudnicu nije izdvajalo kao osobu u po- 
sebnom stanju. Ni jedna kazivačica nije čuvala trudnoću, 
niti je ova pojava kazivačicama bila poznata.!'' Kasnije 
su se neki odvojili 1 osnovali vlastitu nuklearnu obitelj. 
Žena je do posljednjeg dana trudnoće obavljala svakod- 
nevne poslove. O tome svjedoči više primjera 1z različitih 
lokaliteta. 


Dva tri dana imali smo đubar za rastijepati. Cijeli 
dan sam đubar rastijepala, a ne da se je to čuvalo kaj 
sad. Sad se čuva, već od dva mjeseca ništ ne rade. A ne 
valja to. Treba žena radit do kraja. I onda u Žabnici sam 
se mogla porodit, dolje smo zemlju imali. Vrijeme je bilo 
kakvo je sad (danas) samo je bilo blata. I onda još ceste 
ni bilo (Ivka Kolarić, Škrinjari); 

Radila sam sve normalno. Krave sem muzla i svinje 
ranila kaj smo imeli. Drva smo pilili z onom prečnom 
pilom. Zima je bila trebalo se greti. Bila su drva dope- 
ljana iz šume dugačka (T. Gašparić, Trema). 

Uvjeti u kojima su se žene nalazile za vrijeme trud- 
noće varirali su. Većina je bila u dobrim odnosima s 
ostatkom obitelji ako je živjela sa svekrvom. Isto tako je 
bilo i s muževima i punicama. Neke su žene čak imale 
na izbor što će raditi, odnosno koju vrstu i težinu posla 
će obavljati, o čemu svjedoči Danica Čehok iz Cirkvene: 


(...) sam trebala isto raditi. Onda ja slažem voz, a on 
meni daje (muž). Svekrva je zubačila, on je daval, a ja sam 
slagala voz. Kak mi je rekel tak sam morala složit. (...) 
Nisam dizala ne znam šta. Ni me nitko teral da ja nekaj 
dižem. Ni me ništ bolelo pa sam mogla iti radit. 


Trudnica se mogla poštedjeti samo ako je sama tako 
odlučila. Postojali su slučajevi u kojima je trudna žena 
bila jedina žena koja je bila sposobna raditi u kući, jer su 
njihove majke ili svekrva bile bolesne. 


17 Kad se žena udala, nije nužno odlazila iz obiteljskog doma, već 
je bilo primjera gdje su muževi živjeli s obitelji svoje žene, od- 
nosno kako se u ovom kraju kaže ,priženili su se“ (M. Šamec, 
Brezovljani; V. Kučan, Sveti Ivan Žabno; M. Dragić, Sveti Ivan 
Žabno). 

Trudnoća je bila dio svakodnevice i nije se isticala 
kao nešto neobično i drugačije. O tome svjedoči i naprijed 
spomenuti podaci o savjetovanju žena. Nisu se tražila sa- 
vjetovanja od iskusnih žena. Siromaštvo i neimaština bili 
su česta pojava u ovom kraju, a s obzirom na mali broj 
djece, trudnica je bila primorana raditi do zadnjeg dana. 
Sredinom 20. stoljeća u ovom kraju zajednice su bile 
male, većinom samo nuklearne obitelji. 


Porod 


Većina kazivačica rodila je kod kuće. Kazivačica 
Marija Cumin iz Svetog Petra Čvrsteca navodi da je bio 
takav običaj. Obitelji su bile male, tako da su žena i muš- 
karac imali puno posla u kući i izvan nje. Osobito ako je 
muškarac odlazio raditi u neko poduzeće, u tom slučaju je 
žena ostajala sama. Ovaj kraj je do kraja 20. stoljeća bio 
iznimno stočarski, te je gotovo svaka kuća imala stoku o 
kojoj se trebalo brinuti. Neke su rodile i kod kuće i u bol- 
nici, a neke samo u bolnici. Sve je to bila stvar uvjeta u 
kojima su žene živjele (podaci se odnose na kraj prve i po- 
četak druge polovine 20. stoljeća). Odlazak u bolnicu već 
je bio moguć u to doba, ali je intenzivnije započeo šezde- 
setih godina. Žena koja je rađala kod kuće išla je u bolnicu 
samo ako je došlo do komplikacija pri porodu. Naišla sam 
na slučaj da je liječnik rekao rodilji da ne ide u bolnicu 
jer mora ostati kod kuće sa starijom djecom. Savjetovao 
joj je to, lako je znao da nema primalje u blizini koja bi 
joj mogla pomoći. 

Išla sam ja (doktoru, op.a.) ,,K“. Isto sam ja imala 
već djecu. I onda ja njem reko doktore ja bi najrađe da 
idem u bolnicu. A komu ćete onoga doma ostavit. Vidite, 
svekrva je bolesna, ona je bolovala na noge. (...) I tak je 
on mene sredil da sam ja doma rodila i teško i svakak. 
(...) Mislim da je bila u Žabnu babica jedna stara kaj je 
išla tak po selu. (...) Nije je bilo. Bila je tu jedna baka, tu 
dolje kod brata je bila ona... Ona je došla i porađala me. 
(...) Na drugom je bila pak jedna baka s Gornjega Sela 
(K. Vukalović, Trema). 


Čak je postojao i strah od poroda u bolnici, strah od 
same bolnice i odnosa prema rodiljama, ali i strah od dru- 
gačijih problema: 

Ja sam Srećka (1972., op.a.) rodila doma. Jer sam 
bila glupa nisam se dala u bolnicu. Jer su pričali tam se 
ne smije hodat, tam se kad legneš nema dolje iz kreveta. 
Pa svašta su mi babe napripovijedale i tak ja sam odlučila 
doma isto (K. Hajduković, Brezovljani). 


Iz kazivanja, zaključila sam da su Trema i Sveti Petar 
Čvrstec bili dosta izolirani što se tiče liječnika i primalja. 
Nijednu kazivačicu iz Treme nije porodila primalja, već 
neka žena iz sela, a I. Lasić iz Svetog Petra Čvrsteca, 


zaselka Rašćani, jedina je od kazivačica s toga područja 
koja je išla roditi u bolnicu. U Svetom Petru Čvrstecu snala- 
zili su se na mnoge načine, pa su uključivali čak i samog ve- 
terinara koji je imao važnu ulogu u ovom stočarskom kraju. 

Bilo je i primjera gdje se moglo omogućiti porodilji 
da rodi u bolnici ako je ona to htjela. Ti slučajevi su bili ri- 
jetki, jer se krajem 50-ih 1 početkom 60-ih još uvijek pora- 
đalo kod kuće. Odlazak u bolnicu bio je dosta kompliciran 
zbog neposjedovanja i nepostojanja prijevoznih sredstava 
kojima bi se žena prevezla do bolnice. 


Moja sestra radila u bolnici. Onda se ona bojala kak 
bum rodila. I mene bilo stra. Tak sam ja u Bjelovaru ro- 
dila. (...)Valjda me je muž vozio sa konjima na stanicu 
na vlak. [u Bjelovar sam išla, velim ti sestra moja u 
Bjelovaru u bolnici radila (...) onda sam tamo bila dok 
me nisu trudovi primili. Otišla sam možda pet dana prije. 
(...) Onda sam opet z vlakom došla i muž je došo pred me 
sa konjima. Prije onda nije bilo auta, pa nije nitko imo 
auto u Žabnici 57. godine (K. Sanko, Žabnica); 


Vlakom. I sankali su me. Takav je sneg bil ove 63. 
godine. Da su me na sanima do Kloštra do vlaka. I onda 
smo došli do vlaka, seli u vlak, ja i suprug i onda me je on 
otpratil u bolnicu. (...) Doma su došli po mene, z autom 
(1. Lasić, Rašćani). 

Porod se odvijao uglavnom kod kuće. Na čitavom po- 
dručju žene su uglavnom rađale u ležećem položaju. Ali to 
nije bio striktno određeno. Tako kazivačica Mara Kolarić 
iz Brda Cirkvenskog govori o svojim porođajima: (...) ili 
čučeć ili sjedeć, pomažeš si na sve mile načine. Marija 
Dragić iz Svetog Ivana Žabna se prisjeća da je čula za 
slučaj gdje si je žena pomogla kad je rađala da je stala 
kraj kreveta i primila se za rub. Kad je žena rađala, naj- 
češće je bila prisutna primalja ili žena koja je porađala, te 
majka, svekrva, a ponegdje i muž. Iako je ovo bio najčešći 
položaj, prema kazivanjima kazivačica mogu zaključiti 
da se on prakticirao ukoliko je sve bilo u redu tijekom 
poroda. Naišla sam i na slučajeve da je porod bio i u sta- 
jaćem i u klečećem položaju, a podatak o stajaćem polo- 
žaju odnosi se na ranije razdoblje. 

Nijedna od kazivačica za vrijeme poroda nije bila od- 
vojena nikakvim zastorom ili zavjesom od ostalih uku- 
ćana. Većina ih je rađala u svom bračnom krevetu, samo 
u prisutnosti osoba koje su joj pomagale. Zanimljiv je bio 
slučaj u Žabnici koji je opisala Marija Draganić, o čemu 
nisam čula od drugih kazivača: 

Tu ti baš nisu žene pušćali znaš žene ko žene one ti 
brbljaju. Takva si bila, ovak si se ponašala, onak si se po- 
našala, onda čim manje da bi bilo žena. To je bilo mislim 
bolje. U koga si imo povjerenja taj je bio kod poroda. Nisu 
baš žene išle, žene ko žene znaš, nekoje hoće brbljati i 


18 Sveti Ivan Žabno, Brezovljani, Sveti Petar Čvrstec. 

špotati, ta bu se s tobom svadila i onda bude i ogovarala. 
Onda nisu baš sve žene išle. 

Nakon poroda primalja je presjekla pupčanu vrpcu. 
Ukoliko nije bilo primalje, to su učinile žene koje su 
se tamo zatekle, koje su znale koliko treba odrezati. 
Kazivačice su potvrdile da se o tim stvarima pričalo, te 
ih je većina znala kako se to radi, ali same to nisu prakti- 
cirale. Podaci o postupku s pupčanom vrpcom razlikuju 
se od kazivačice do kazivačice. Čuvala se kako bi se po- 
kazala djetetu kad odraste!" ili se to činilo s određenom 
namjenom uz koju se vežu i vjerovanja: Pupak kad se 
osušio, onda je rekla da se to spremi. Da kao znali su to 
čuvat, kad dijete bude već veće da taj konac mora odvezat 
(K. Hajduković, Brezovljani); Sa sedam godina je dijete 
trebalo to bacit u peć, taj pupak. Da si razveže razum. To 
baba moja pričala iz Hagnja (Đ. Vuk, Žabnica). Haganj 
isto pripada ovoj regiji te uzimam ovaj podatak kao auten- 
tičan. Iako je njezina baka govorila o ovoj praksi, kaziva- 
čici nije bilo poznato je li ju je i prakticirala, a sama kazi- 
vačica je nije prakticirala. Ostale kazivačice nisu čuvale 
pupčanu vrpcu i ne znaju što je bilo s njom. Lasić Ivka 
iz Svetog Petra Čvrsteca, zaselak Rašćani, pospremila je 
pupčane vrpce 1 od svoje praunučadi od kojih je najmlađi 
rođen 2013. godine. Na pitanje hoće li mu dati da to ra- 
zveže, potvrdila je: Pa rekli su da se to tak dugo sprema 
dok ne bu dete išlo već da ide v školu, to razveže si. (...) 
Da bude pametno, da bude pamtilo. 


Posteljica se prema kazivanjima starijih kazivačica 
zakapala u zemlju, pri čemu je zadnji podatak zabilježen 
u ovom istraživanju moguće datirati u godinu 1974.2 Nisu 
to sve kazivačice potvrdile jer se ne sjećaju, ali ako se 
igdje odlagala, to je bilo isključivo u zemlju. Za to se po- 
brinula primalja ili muž. Ni kod jednog kazivača ne po- 
stoje podaci ili kazivanja da se posteljica koristila u neke 
druge svrhe. 


Nakon rođenja dijete se okupalo i povilo. Sve kazi- 
vačice koje su rodile kod kuće potvrdile su da su zama- 
tale svoju djecu u povoje.“! Dijete se zamatalo u povoje, 
odnosno povijalo, kako, prema vjerovanjima, ne bi imalo 
noge grbave (Š. Žuti, Žabnica), odnosno da ne bude dijete 
klepavo (K. Žila, Žabnica). Ovaj slučaj potvrđen je i na 
ostalim lokalitetima. Dijete se povijalo najdulje do osam 
mjeseci starosti. 


Što se tiče spola djeteta, kazivačice su rekle da im nije 
bio važan. Kroz razgovor nisam stekla takav dojam. Ipak 
su se muževi nadali, barem potajno, da će biti muško. O 
tome svjedoči priča Marije Dragić iz Svetog Ivana Žabna: 


19 A. Pintić, Sveti Ivan Žabno; M. Kolarić, Brdo Cirkvensko; D. 
Čehok, Cirkvena; K. Sanko, Žabnica; T. Gašparić, Trema. 

20 Cirkvena. 

21 Šira traka dužine do dva metra. 

Jesu nekoji bili zadrti za sina. Mi smo samo da bude 
živo i zdravo. Nije bilo u našoj familiji tak. Ali ipak svaki 
muški se nadao da bude sin. Baš taj četvrtak kad sam ja ro- 
dila moj muž je bio u kupovini nešt. Ja sam već imala pri- 
premljeno sve za dijete. Ja velim kupi jednu malu dekicu, 
toga nije bilo tuj. E kakve boje. Šta ja znam, ja nisam htjela 
reć. On donese plavu dekicu. (...) A navečer se rodi curica. 


Pripreme i briga za dijete 


Prije rođenja djeteta žene su pripremale pelene 1 
odjeću za novorođenče. Većina kazivačica naglašava 
da se živjelo u velikoj neimaštini te da su te pripreme 
uglavnom podrazumijevale krojenje i šivanje pelena od 
nekih starih krpa ili suknji, odnosno rubenina. Neke su 
čak uspjele i kupiti materijal za pelene koji se kupovao 
u trgovini metražom u Svetom Ivanu Žabnu. Sve se ra- 
dilo kod kuće, od pelena do košuljica za dijete. Samo u 
Škrinjarima sam našla drugačiji naziv za pelene - krpe ili 
candre (Ivka Kolarić). Također su se krojili i povoji ko- 
jima su se povijala djeca. Obično su to bile oko dva metra 
dugačke trake. Njima su se djeca povijala od stopala do 
trbuha ili do vrata. Prema objašnjenjima kazivačica, vje- 
rojatno su tako željele preventivno zaštititi djecu od pro- 
blema s kukovima. U bolnicama se to nije prakticiralo, o 
čemu govori Ana Višak iz Treme: Dok su žene krenule u 
bolnicu onda oni nisu dali to tak zamatat jako. 


U ljekarnama, odnosno u patekama?? većina kaziva- 
čica je kupovala osnovne stvari za njegu novorođenčadi 
kao što su puder 1 kreme. Kod nastarije kazivačice Ivke 
Kolarić zabilježila sam da se ništa nije kupovalo. Ako se 
koža 1 iziritirala, liječnik je donosio kremu. Ova je ka- 
zivačica naglasila da je to bio jako rijedak slučaj i da se 
higijena djeteta redovito održavala. Kazivačica Marija 
Dragić iz Svetog Ivana Žabna navodi kako su se najprije 
prodavali puderi, a kasnije se kupovala i krema koja se 
izrađivala u ljekarni. Krema se počela kupovati u ljekar- 
nama početkom šezdesetih godina 20. stoljeća. Također 
navodi i to da se, usprkos neimaštini i teškim socijalnim 
prilikama, pazilo na njegu djeteta, pa su se tako kupovali 
i puderi i kreme. O dostupnosti ostalih proizvoda, kao što 
je dohrana za dijete, govori Justina Cumin iz Svetog Petra 
Čvrsteca koja je rodila kćer 1975. godine: (...) nije bilo 
za kupiti u ljekarni. Najbliže u Zagrebu. Kazivačica Ana 
Pintić iz Svetog Ivana Žabna koristila je čak i neslanu 
svinjsku mast, koju i sama dan danas koristi u liječenju 
nekih kožnih iritacija. 

Sve kazivačice dojile su svoju djecu dok su imale 
mlijeka. Ako se dogodilo da nestane mlijeka, djecu su 


22. Odriječi apoteka, op. a. 

hranile grisom, kravljim mlijekom koje se rijedilo ili se 
čak znalo dijete nositi drugoj ženi koja je rodila i mogla 
nahraniti dvoje djece.?* Većina kazivačica dojile su što 
dulje. Pretpostavljam da je razlog tome, a i Ana Pintić iz 
Svetog Ivana Žabna, Milka Mičuda iz Brezovljana i Kata 
Žila iz Žabnice su to i potvrdile, oskudica u prehrani, to 
jest opći nedostatak prehrambenih namirnica, pa su na 
ovaj način uspjeli prehraniti barem jednog ukućana. Osim 
grisa i kravljeg mlijeka, mlade majke su se svakako snala- 
zile pa su kuhale mrkvu, grašak, ajmprem juhu,* pržilo se 
oštro brašno nuler i zakuhavalo kravlje mlijeko, špinat i 
slično. Bilo je i djece koja nisu podnosila kravlje mlijeko. 
Dvije kazivačice?* potvrđuju da je bilo i gotove kupovne 
dječje hrane, ali je bila teže dostupna. Podatak se odnosi 
na vrijeme poslije pedesetih godina 20. stoljeća. 


Osim što su djeca jela određenu hranu koja im se pri- 
pravljala, i majke - dojilje su morale paziti na prehranu. 
Prema kazivanjima, porodilja nije smjela jesti kiselu i ljutu 
hranu, kao ni svježe voće i povrće koje može biti kiselo: 

Reklo se da ne pretešku hranu jest tobož blaži kruh, ne 
nekakov teški i ne previše jel... Ha neke su rekle da tobož 
dobro je dat ženi rakije popit, to sam čula, da tobož prije 
se bude očistila. Ali ja to nisam ništ. To su po selu pripo- 
vijedali. I onda se moralo pazit na dijete... da ne bude ki- 
selo, da ne bude ljuto jer to na dijete utječe. Žena ako doji 
ipak mora pripazit šta jede (V. Kučan, Sveti Ivan Žabno); 


Juhu mladinsku.?* Dijete je sisalo pa se ne smije ljuto 
jesti, luk ne, šta ja znam šta sve to. Dobro sam se čuvala 
toga da dijete nije klanje" dobilo (Š. Žuti, Žabnica). 


Dijete nakon rođenja 


Dijete se nakon rođenja trebalo krstiti, što se obično 
odvijalo do mjesec dana njegove starosti. Ako se primi- 
jetilo da je dijete slabo, krstilo se što prije.** Do krštenja 
majka ga nije iznosila iz kuće niti je išla u goste. Štefanija 
Žuti iz Žabnice kazuje: S djetetom se nije nikud išlo u ro- 
dove nikud dok nije krst primilo. Dijete se moralo krstiti 
kako bi se zaštitilo i od neke nezgode o čemu više govori 
Kata Vukalović iz Treme: 70 se veli mora mam krstiti da 
ne bi dobilo neku bolest ili nekaj. Nisam smela nikam po 
dvoru hodati. Tak su onda stare žene to jako do toga dr- 
žale. Veli da takva žena na nešta stane ili da se more tu 
svašta dogoditi ili detetu ili majki i tak je to bilo. 


23 Ivka Koščević, Brezovljani. 

24 Prežgana juha; Juha od malo masnoće, brašna i vode. 

25 M. Dragić, Sveti Ivan Žabno; J. Cumin, Sveti Petar Čvrstec. 
26 Obično od kokoši. 

27. Grčeve. 

28 I Kolarić, Škrinjari; M. Kolarić, Brdo Cirkvensko. 


Zanimljiv je slučaj kod kazivačice iz Brda 
Cirkvenskog iz kojeg možemo saznati o društvenim 
okolnostima u kojima su se nalazile majke koje su imale 
više djece. Sredinom 20. stoljeća, pa i dvadesetak godina 
kasnije, bilo je društveno neprihvatljivo imati velik broj 
djece u obiteljima. Naime, na žene koje su imale više djece 
gledalo se s podsmijehom i neodobravanjem. To potvrđuje 
i kazivačica Vera Kučan iz Svetog Ivana Žabna koja kaže 
da su se žene rugale ženi koja je imala više trudnoća i 
djece da je kuljava. Kazivačica iz Brda Cirkvenskog Mara 
Kolarić imala je sedam porođaja, najviše od svih kaziva- 
čica s kojima sam razgovarala. Upravo iz razloga što je 
imala više djece, kazivačica je zaključila da je najbolje da 
krsti djecu kasnije. Krstila je zadnje dijete kad je imalo 13 
ili 14 godina da ne budu mame vidle da sam se porodila. 


Smrtnost djece na području zapadne Bilogore u ovom 
razdoblju nije bila učestala. Nekim kazivačicama se čak 
bilo teško prisjetiti takvog primjera. Ali u slučaju da je 
majka vidjela da je dijete slabo mogla ga je sama krstiti: 

Kak koje, do mjesec dana, nije se to dugo čuvalo. 
Neka su se djeca krstila, koje se vidlo da je dijete slabo, 
su ga tak žene znale same krstit bez župnika, jer vidla si 
da dijete nije ispravno kad se rodilo, da sam što dušu nisu 
ispustila. I onda su to žene same doma. Ta djeca se nisu 
zakapala na groblje, neg su se ta djeca kod živice zaka- 
pala, imala su svoj red gdje su se takva djeca zakapala. 
Na groblju uz živicu. (...) Zato valjda što nije u crkvi bilo 
kršteno. Tko se objesio il ubio isto je sa strane bio po- 
kopan (M. Todorović, Sveti Ivan Žabno). 


Dijete koje nije bilo kršteno pokapalo se bez prisustva 
svećenika i nazivali su ga nekrst. 


Posjete rodilji — prigledača 


Običaj posjećivanja rodilje nije bio vremenski 
određen, odnosno posjetitelji su dolazili kad su imali slo- 
bodnog vremena za posjet. Obično su dolazili članovi 
obitelji, susjedi i krsna kuma. Ovaj običaj nazivao se 
prigledača. 

Kad se saznalo da je dijete rođeno, obilježavala se 
kuća u kojoj se rodilo. Oko kuće se posipalo perje, a <Ti- 
jetko su se po kućama pisali natpisi kao što su racak — 
ako se rodilo žensko dijete i gusak — ako se rodilo muško. 
Običaj sipanja perja potvrđen je na svim lokalitetima, a 
običaj pisanja po vanjskim zidovima kuća samo u Tremi.?? 
Za vrijeme boravka na terenu primijetila sam i natpis na 
jednoj kući u Cirkveni. 

Neki kazivači su govorili da se za prigledaču do- 
nosila živa perad ili lutka peradi napravljena od nekog 


29 T. Gašparić, Trema. 

materijala, obično platna i perja, koja se objesila u košari 
na neko mjesto izvan kuće ili se koš ostavio na dimnjaku. 
Podatak koji se odnosi na najrecentnijije prakticiranje 
ovog događaja našla sam u Brezovljanima 1 odnosi se na 
osamdesete godine 20. st. Na pitanje kako su uspjeli za- 
držati životinju u košari Predrag Halužan iz Brezovljana 
je rekao: Napojili su ga s rakijom da ga omame. Ivka 
Kolarić iz Škrinjara potvrdila je običaj da su žene dolazile 
s prigledačom. Obično je ta prigledača sadržavala rakiju, 
vino, kolače, kokoš, pile i slično. Običaj prigledače po- 
tvrđen je u Žabnici, Brdu Cirkvenskom, Cirkveni, Tremi, 
Škrinjarima Svetom Petru Čvrstecu i Brezovljanima. 


Krštenje djeteta — pogačari 


Pri krštenju djeteta odvijao se običaj pogačari. Naziv 
dolazi od pogače koja se pekla za tu priliku. Bila je ukra- 
šena pletenim srcem od tijesta, te raznim figuricama ta- 
kođer od tijesta kao što su žito, listići i ptičice. Pogaču je 
donosila je kuma kako bi se istaknula njezina uloga: 

Pogačari su isti dan kad i krštenje. Kuma dok je došla 
onda je dala speći srce, to je bilo kao kika. To se nosilo u 
onome... korpi. To je bilo sve tak složeno. Kolač digani, 
makovnjača, orehnjača. — Samo kuma nosila tak da se po- 
kaže tko je kuma — Barilec vina, ta pogača i pečeni odojak 
(I. Lasić, Sveti Petar Čvrstec). 

Osim ovoga slučaja, koji je bio najčešći, tri kaziva- 
čice*" su navele da je običaj donošenja pogače bio tipičan 
za imućnije obitelji, odnosno kako su se izrazile — gazdin- 
stva. Na području Treme ta je pogača imala poseban naziv 
— cipov/cipof, ali se običaj nazivao pogačari. O nazivu 
cipov nisam razgovarala s kazivačicama. Prema kazivačici 
Mariji Mihajlic iz Treme, udanoj u Brezovljane, običaj 
pogačara se zadržao do 70-ih godina 20. stoljeća. Marija 
Dragić iz Svetog Ivana Žabna kazuje da se na ovom po- 
dručju ovaj običaj izgubio i ranije, već krajem 50-ih jer 
već je tu postalo malo gradski. Ovaj slučaj upućuje na to 
da su se običajne prakse sela polako zaboravljale s dola- 
skom novih obrtnika i zanatlija u Sveti Ivan Žabno. U to 
doba je bio veliki tjedni sajam u Svetom Ivanu Žabnu. 
Pretpostavljam da je veliki protok ljudi i utjecao na to da 
se selo razvija u obrtničkom smjeru. 

Osim pogače, donosilo se vino rakija, kolači, kokoš, 
a kuma je znala donijeti 1 novac i odijelo za krštenje. 
Kasnije se počelo darivati i zlato. Proslava krštenja bila 
je skromna i nije dolazilo puno ljudi. O socijalnom kon- 
tekstu možemo ponešto saznati od kazivačice Ane Pintić 
iz Svetog Ivana Žabna: 


30 A. Pintić, Sveti Ivan Žabno; M. Šamec, Brezovljani; Ana Višak, 


Trema. 


112 


Onda se nosilo protvanj dizanih kolača s orajima, 
onda se kupilo srce, kuglof jedan pekovski. I onda od ro- 
bice ak je donesla plahtu za pelene, onda nije bilo pe- 
lena. (...) Onda baš nisu novci bili tolko. Nije niti robice 
nikakve donjela djetetu. Pa nije onda baš niti bilo ništa. 
Onda '48. je baš bilo loše (...) ništa se nije moglo kupit. 
Onda sam pelene iz koje kakvih krpa, onda plahte pre- 
rezala, onda koja košulja bila ona (...) svega sam imala 
dvije pelene ako išla sam k doktoru, one lijepe. A ovo sve 
drugo je bilo ono, bi se reklo krpje. 


Najčešće se za kumu uzimala poznanica iz sela s 
kojom su roditelji bili u dobrim odnosima ili netko iz obi- 
telji. Djeca su imala kumu, rijetko gdje je bio slučaj da je 
kum bio muškarac. Na slučaj gdje su djeca imala svaki 
svoga kuma, točnije i kumu i kuma, naišla sam kod Mire 
Šamec iz Brezovljana gdje je njezin muž izabrao kumove. 
U rijetkim slučajevima se gledalo na imetak kumova. 
Žena koja je bila kuma prvome djetetu, obično je bila i 
ostaloj djeci u obitelji. O tome svjedoči Marija Mikšanek 
iz Brezovljana: Mi smo već i bili kumovi i sinu i kćeri. Mi 
smo bili i otprije kumovi, kao i Katarina Sanko iz Žabnice: 
Nekad su bili samo jedni kumovi za sve. Imena djeci birali 
su roditelji. 

Na krštenje je dijete nosila kuma. Išla je sama ili u 
pratnji jedne ili dvije osobe. U prvoj polovici 20. sto- 
ljeća majke nisu išle na krštenje. U crkvu su išle kuma 
krsna i još jedna žena. Nisu onda tražili župniki. Nije toga 
bilo (...) da je mama morala ić. (...) Ja nisam nijednom 
išla, navela je K. Vukalović iz Treme, koja je rodila če- 
tvero djece u razdoblju od 1958.-1963. To je potvrđeno 
i u Brezovljanima te u Svetom Ivanu Žabnu. Kasnije su 
majke već mogle ići. Ivka Lasić iz Svetog Petra Čvrsteca, 
zaselak Rašćani, išla je na krštenje u crkvu s oba svoja dje- 
teta, rođena 1955. i 1963. godine. Djeca su išla na krštenje 
mlađa od mjesec dana. Kod Danice Čehok u Cirkveni bio 
je sličan slučaj: 

Dok je bilo dva tri tjedna. Dok je malo ta babilja koja 
se porodila oporavila. (...) Kumovi, ija i on smo išli. Išla 
sam i ja dok se krstilo isto. Tak je rekel velečasni da se 
mora dojti, svi. 


Zena nakon poroda 


Budući da je je broj članova obitelji poslije Drugog 
svjetskog rata bio mali, žena nije mogla baš dugo biti u 
krevetu 1 oporavljati se, jer su svakodnevne obaveze zahti- 
jevale svoje izvršavanje. Vrsta i obim posla razlikovali su 
se. Neke žene su obavljale samo kućanske poslove, a neke 
su morale raditi 1 izvan kuće. Bilo je i onih žena kojima 
su majke, susjede ili kume pomagale kako bi im olakšale 
i ubrzale oporavak: 

Jesam, nisam nikam išla. Nisam radila ništ. Ova su- 
sjeda mi je došla i kuvala i njega kupala i sve. Bila sam 
u krevetu i malo odala, nisam djelala ništ (M. Draganić, 
Žabnica); 

Meni je mama došla, jer je ona imala iskustva s 
djecom, pa je bila jedno osam dana (K. Hajduković, 
Brezovljani). 


U nekim su obiteljima i svekrve znale pošte- 
djeti rodilju od posla. O tome govori Ivka Koščević iz 
Brezovljana gdje je svekrva obavljala poslove na polju: 


Mi smo odgajali tu djecu. I oni su pomagali, svekrva 
je pomagala. Čuvali su djecu. Ona je rađe otišla van nešta 
radit na polje neg je bila doma sa djetetom. 


No nije u svim obiteljima bilo tako. Kod kazivačice 
iz Svetog Ivana Žabna (1928.) nailazimo na primjer gdje 
svekrva nije pomagala u odgoju unučadi: Ja sam imala 
takvu svekrvu koja nije dijete ni pogledala. (...) moja sve- 
krva ni svoju djecu nije odgajala. Ona je imala dadilju 
kak se reklo koja je još nju odgojila. Iz Češke. Ona je mo- 
rala samo moga muža i njegovu sestru, jer ova je dotle 
umrla, malo, kak je ona rekla dildati. A svoju unučad niti 
jednu nije ona gledala. Niti kome pomogla. ,, Kaj ste si 
priskrbili sad imate“. Kad je došla ta šogorica, ta šta se 
štimala da nema djece odma joj je rekla ,,Ako misliš imati 
kakve djece nemoj misliti da ti ja budem oko toga nasto- 
jala“ Odma joj je rekla. I u Brezovljanima imamo sličan 
primjer: Moja šogorica je rodila odmah drugi dan. Moja 
svekrva se pobrala, a ja sam ostala doma. (...) Sama sam 
bila s djetetom (M. Mičuda, Brezovljani). 


Žena nakon poroda nije bila odvojena od ukućana, 
ali nije ni odmah prihvaćena u zajednicu. Neko vrijeme 
nakon poroda bila je kod kuće s djetetom 1 nije izla- 
zila. Kako bi se vratila svakodnevnom životu morala je 
proći jednu vrstu pročišćavanja. Ovaj običaj nazivao se 
upelivanje,*! upeljavanje,?? upeljivanje,?* napeljavanje,?“ 
ili popeljavanje,* a postoje i druge inačice. U daljnjem 
tekstu koristit ću naziv upelivanje. U periodu od porođaja 
do upelivanja žena se smatrala nečistom. 


I onda kad je rodila, onda je morala najprije ići na 
upeljivanje u crkvu, jer nisu ljudi ni pustili u kuću. Onda su 
rekli da takva žena donese gamad u kuću, ćurke i ovo i ono. 
Znaš kak su nekad to bili koje kakva gamad. To ljudi nisu 
voljeli, to je nečista žena. Onda kad si išla u crkvu, onda si 
mogla ić. — išla je kad je koja mogla — onda kad se došlo 


31 M. Dragić, Sveti Ivan Žabno, K. Hajduković, Brezovljani; A. 
Višak, Trema. 

32 A. Pintić, Sveti Ivan Žabno. 

33 I Lasić, Sveti Petar Čvrstec, zaselak Rašćani; I. Koščević, 
Brezovljani; 1. Kolarić, Škrinjari; K. Žila, Žabnica. 

34 J. Cumin, Sveti Petar Čvrstec. 

35 M. Kolarić, Brdo Cirkvensko. 


iz crkve, onda meni svekrve rekla, sad molitvenik metni na 
prsa maloj, veli ja sam tak mojemu, pa je bio dobar đak 
(...) i bila je moja kći i kak dobar đak (I. Kolarić, Škrinjari). 

Nije postojao jedan oblik ovog upelivanja. Prema ve- 
ćini, žena je sa svećenikom išla oko oltara. Svaki novi 
župnik unosio je promjene u obred upelivanja. U konač- 
nici su sami župnici prekinuli tu praksu i danas on više ne 
postoji u ovom kraju. 


Koliko je vremena trebalo proći nakon poroda do že- 
ninog ponovnog ulaska u crkvu nije bilo određeno, ali 
obično je bilo oko mjesec dana. Sve kazivačice znaju za 
ovaj običaj, ali ga nisu sve i prakticirale nakon poroda. 
Žene koje su ga se pridržavale nisu nigdje smjele ići, čak 
ni kod liječnika. Budući da je zbog izvanrednih okolnosti 
morala ići liječniku, Ivka Koščević iz Brezovljana išla je 
ranije u crkvu na upeljivanje. Ista kazivačica navela je i 
zanimljivo objašnjenje ove prakse na koje nisam našla 
nigdje drugdje na terenu: 

Kad je išla žena na prvu misu poslije porođaja išla je 
žena, nosila je svijeću i sa župnikom oko oltara se obišlo. 
Ja sam išla dosta rano nakon valjda tri tjedna. Ja sam 
radi zubara išla u crkvu, samo da mogu otići zubaru (...) 
upeljivanje se zvalo (...) tobož 40 dana. Računalo se kak 
je Marija Isusa nakon 40 dana prikazala u hramu. 


Pri analizi podataka nisam naišla na razlike za razdo- 
blje prije 50-ih i poslije 50-ih godina 20. stoljeća. Također 
nema značajnih razlika između pojedinih lokaliteta. Prema 
župniku u Svetom Ivanu Žabnu, vlč. Danijelu Žgancu, 
na upelivanje se išlo radi običaja, ali i zbog primanja 
natrag u zajednicu. Žena nije smatrana dobrodošlom u 
nečiju kuću dok nije išla u crkvu kako bi završio njezin 
period čišćenja. Vjerojatno je zato upelivanje bilo javno 
kako bi zajednica vidjela da je žena posvećena od strane 
svećenika i kako ne bi nailazila na osude iste zajednice. 
O tome su više razmišljale starije žene koje su živjele u 
kući s porodiljom i koje nisu dopuštale da porodilja prije 
upelivanja izlazi iz kuće nakon zalaska sunca da ne može 
nitko na tebe ništa nabaciti. 


Prema podacima kazivačica, ove prakse su zabilje- 
žene do sredine sedamdesetih godina. Za upelivanje po- 
stoji i obrednik, izdan od strane Katoličke crkve, a na- 
pravljen isključivo za blagoslov nove majke. Prema 
velečasnom Žgancu,7 očevi su dobivali blagoslov pri- 
likom krštenja djeteta, a pošto majka nije bila prisutna jer 
je još bila preslaba, ona je išla kasnije na crkveni obred 
upelivanje. Ovaj obred nije određen nikakvim crkvenim 
dekretom. 


36 T. Gašparić, Trema; I. Lasić, Sveti Petar Čvrstec, zaselak Rašćani. 
37 Župnik u Svetom Ivanu Žabnu od 1979. do 2013. g. 

Kontracepcija i pobačaji 


Najpoznatija metoda kontroliranja trudnoće među 
kazivačicama bila je praćenje plodnih i neplodnih dana: 
Da, brojali su se dani između menstruacija, plodni i ne- 
plodni (M. Dragić, Sveti Ivan Žabno). To su potvrdile i 
kazivačice Vera Kučan iz Svetog Ivana Žabna, Katica 
Hajduković i Mira Šamec iz Brezovljana i Kata Vukalović 
iz Treme. Prema kazivanjima, zaključila sam da su kazi- 
vačice za tu metodu saznale čitajući neke časopise“ ili ih 
je o tome educirao liječnik ili svećenik. 


Da, one vješte koje su to znale. To ja znam da je jedna 
koja se bavila muškarcima. (...) Pročitala sam, pa sam 
zapamtila i znala (K. Hajduković, Brezovljani); 


On (liječnik, op.a.) meni pripoveda te kad treba se ču- 
vati kad ne, zaboravim, više ne bum trudna, pa sam bila. 
Evo tak je to bilo (K. Vukalović, Trema); 


Išla sam na te misije za čuvanje braka.“ To ti plodni i 
neplodni dani. Da mogu muž i žena biti ko brat i sestra. Ja 
to predložila pa dobila kleti"! ... (M. Šamec, Brezovljani). 


Osim metode praćenja plodnih i neplodnih dana, ka- 
zivačice su spomenule i to da je bilo prezervativa od- 
nosno kondoma koji su se kupovali u ljekarnama. To su 
potvrdile samo kazivačice iz Brezovljana, Ivka Koščević 
i Mira Šamec. Na ostalim lokalitetima nisam dobila po- 
tvrdu o ovakvoj vrsti kontracepcije. Najviše kazivačica 
je izjavilo da nisu znale za nikakvu kontracepciju, a za 
područje Žabnice niti jedna. Ipak, ponekad su se kazi- 
vačice naknadno prisjetile nekih podataka koje možemo 
povezati s ovom temom. Pa mi je tako kazivačica Vera 
Kučan iz Svetog Ivana Žabna sljedeći dan javila kako se 
sjetila da su postojali kondomi i ispričala mi anegdotu o 
tome kako je neka primalja našla u džepu svoga muža 
kondom kojeg su napuhali 1 zakvačili nekom čovjeku 
za leđa prilikom jednih svatova. Čak su i danima po- 
slije toga o tome razgovarale među sobom, ali i s drugim 
ženama. 

Na prostorima zapadne Bilogore krajem prve i po- 
četkom druge polovine 20. stoljeća obitelji nisu više imale 
puno djece, najčešće do troje.“ Naravno, postojale su 


38 Podatak se odnosi na šezdesete godine prošlog stoljeća. Prema 
Statističkom godišnjaku SR Hrvatske, 1961. godine od 309.515 
žena u dobi od 20-34 godine, njih 40.561 bilo je pismeno. Ovoj 
skupini pripadaju kazivačice u doba kad su se udale. 

39 Kazivačica govori o ženi u Brezovljanima koja je često mijenjala 
muškarce. 

40  Kazivačica je prisustvovala duhovnim obnovama na kojima je 
svećenik govorio o kontracepciji. Za njih koristi izraz misije. 

41 Kudioju je muž. 

42 Prema podacima za 1971., 1981. i 1991. obitelji su imale najviše 
po jedno dijete. Najveća razlika je između 1971. i 1981. kada je 
broj obitelji bez djece porastao za preko 50.000. 

iznimke, ali su bile rijetkost. Zanimljiva je činjenica da 
većina kazivačica tvrdi da nije bilo kontracepcije, a broj 
djece u obiteljima bio je mali. Je li postojala ikakva kon- 
trola ili nije, nisam uspjela saznati jer su odgovori na ovo 
pitanje bili kratki. 

Na području zapadne Bilogore svakako je bilo poba- 
čaja. Većina je kazivačica čula za njih, ali ne znaju za 
konkretne slučajeve. Žene su znale da se to radi, ali nisu 
znale kako niti tko je to radio. Kazivačica Justina Cumin 
iz Svetog Petra Čvrsteca zna da se pobačaj radio u ranoj 
trudnoći. Većinom su to bila neka nagađanja. 


Uvijek je to bilo, pričali su. To je bila kao jedna tajna. 
Nije bilo te kontracepcije. Bilo je žena koje su često osta- 
jale u drugom stanju. Bilo je i žena koje su to znale kod 
kuće s nečim, šta ti ja znam (M. Dragić, Sveti Ivan Žabno); 


Ha, ak je bilo to se je tajilo. To se nije čulo baš. I to 
se išlo pa valjda primaljam. (...) To sam čula da su bile 
nekoje žene koje su pomagale, da su bile nekoje koje su to 
radile i znale. (...) Isa tim travama nekoje su žene sprje- 
čavale trudnoću, prekidale (1. Koščević, Brezovljani). 


Na pitanje tko je radio pobačaj, odgovarale su da su 
to bile većinom primalje ili neke druge žene, ali i doktori. 


Za ono vrijeme ako je bilo, to je bilo doma su žene 
radile. A bogme je neka i platila životom. A to je i susjeda 
radila te pobačaje. Da da, i ona je to radila. Ona je to 
radila sa perom otvarala ženske, pa su prokrvarile. (...) 
Da se saznalo išla bi stvarno u zatvor. (...) Al da je toga 
bilo u bolnici, to se nije čulo. A ko bi to i platio (A. Pintić, 
Sveti Ivan Žabno); 


Pobačaj? Svakako da je bilo. Znam da su rekle da su 
išle k primaljama nekoje, a nekoje su išle i doktoru. Al to 
je već sve bilo kasnije (V. Kučan, Sveti Ivan Žabno); 

Bila je jedna žena, ona je još živa. Ali ona je uvijek 
bolesna. To se njoj doma radilo često. Kak je to ona pro- 
življala. I koja joj je to radila, ona je pokojna već. To isto 
koja se usudila. Ja se sjećam još dok sam doma bila ko 
cura, ta moja jedna susjeda je išla nekud u Većeslavac, 
tam je već bila žena poznata po tome koja je to radila. 
AI to se nije smjelo znat jer bila bi kažnjena vjerojatno. 
Onda je to u tajnosti, al se to i plaćalo (M. Mičuda, 
Brezovljani). 

Pobačaji kod kuće su se radili guščjim perom ili vre- 
tenom, raznim čajevima: Čula sam i s gavezom.“ S tim 
isto pobačaje radile žene. Ili čaj ili ono korenje (V. Tadić, 
Sveti Ivan Žabno). 7 dizale su (teške predmete op.a.) da 
bu to otišlo, ali nije. Dobro se držalo (Š. Žuti, Žabnica). 
Kazivačice potvrđuju da su žene umirale od nestručno 
izvedenog pobačaja, što je bilo u većini slučajeva. 


43 Livadna biljka. 

Vjerovanja 


Vjerovanja su pratila sve aspekte ljudskog života. U 
samoj prirodi ljudi je da se zaštite kako od fizički vidljivih 
nepogoda tako i od onih nevidljivih ili nadnaravnih. Tako 
su postojala, 1 još uvijek kod nekih postoje, vjerovanja u 
zle sile od kojih je trebalo zaštititi dijete. Što se tiče trudne 
žene, postojalo je vjerovanje koje se temeljilo na tome da 
ako u trudnoći žena poželi neku hranu i uhvati se u tom 
trenutku za neki dio tijela, dijete će na tom istom mjestu 
imati neki madež ili mrlju u obliku hrane koje je trud- 
nica poželjela. Ako si nešto poželi žena koja je trudna, ne 
smije se niđe dirnut. (...) Da onda ostane taj madež (M. 
Mikšanek, Brezovljani). 


Žene koje su se bavile urocima, gatanjima i drugim 
magijskim postupcima nazivale su se coprnice, a njihova 
djela coprije. Neke moje kazivačice su imale bliske su- 
srete sa ženama za koje se smatralo da se bave magijskim 
postupcima. 


Ja sam imala u susjedstvu jednu coprnicu kaj je 
došla, kaj je moju Vericu ocoprala dok je bila mala. Ona 
je došla, većinom su došle te coprnice dok je po selu bio 
mladi mjesec, to znaš kad je mladi mjesec. Onda su one 
znale ići po selu, one su morale ići po selu il nešto prosit 
ili nešto ukrasti ili šta, ona je sebi morala to. Ona je znala 
doć, ona je došla jedanput bila, susjeda moja bila dolje, 
ona ti je došla, mala je bila stara pa kolko, još nije mogla 
niti sjedeti, jedno 7, 8 mjeseci, tak nekak. A došla ti je 
moja teta iz Like, one ti kao nekad bile susjede. I ona ti 
je došla i tak se š njom razgovarala i ona ti je pod stolac 
bacila, njoj je opalo, neki smotuljak lasi, to ti je živa istina 
bila. I mi ti tu cijelu noć, ha nismo niti znali, niti slutili šta 
je to, i Dragica to uzela i bacila u peć, nije znala šta je to, 
i cijelu noć mala nije spavala. Ona se ufrastit htjela,“ mi 
smo cijelu noć s njim slušali. Ona samo plakala i samo 
vrištala i sve. I Dragica ujutro išla dolje k njoj, jer smo 
znali da onda ona je. Ona njoj dođe dolje i ona njoj veli 
baba šta si mi napravila iz male. I ona šta i šta, i onda je 
tak pričala pred svima šta je našla pod stolom, nekakvi 
smotuljak lasi i onda je pitala da kam je to dela. Veli ba- 
cila u peć. I dobro veli, idi ti doma, ovi su počeli na nju 
vikati i ona je došla opet gore. Još je cijelim putem nekog 
Boga mumljala, molila i došla je gore u kuću i gdje je to 
dijete. I ona prekrižila malu, ko da bi prošlo, odsjeklo dje- 
tetu, ko da ništ nije bilo. I ona otišla doma, onda njezini 
da šta je baš na djetetu tak radila i to. To ti je bila živa 
istina (D. Bauman, Sveti Ivan Žabno). 


Vjerovalo se da neke žene mogu odrediti spol nero- 
đenog djeteta. Nisu postojale ,,specijalizirane“ profesije 
žena za to, već je to bila neka žena iz sela koja je imala tu 
sposobnost. Spol se mogao odrediti prema položaju trbuha: 


44 Izbezumiti se. 


To su znale reći ak je trbuh bio okrugal da bu muško, 
a ako je išao bolje u špicu da bu žensko (M. Todorović, 
Sveti Ivan Žabno); 


Da to su rekli dok imaš špićast trbuh i nosiš po že- 
lucem da je to sin. Ako si deblji da je to kćer. I tak vele su 
babe gatale (M. Dragić, Sveti Ivan Žabno). 


Ali ipak je postojala svijest da se određivanje spola 
na taj način ne može uzeti sa sigurnošću. Ivka Koščević 
iz Brezovljana govori: 7o se govorilo, ja ne znam. Neke 
su pogodle, neke nisu. To je potvrdila i Terezija Gašparić 
iz Treme: Koja ima okrugli trbuh to bude curica, koji je 
bolje šiljast to bu dečko. Ni to baš tak uspjelo sve. 

Osim po položaju trbuha, zabilježeno je i vjerovanje 
da se i po koži lica može odrediti spol: Žensko dijete kad 
nosiš fleki, jako su fleki (...) po licu. A muško, čisto lice je 
(A. Pintić, Sveti Ivan Žabno). 


Kad se dijete rodilo, prema sjećanju Ane Pintić 1z 
Svetog Ivana Žabna kojoj je to pričala njezina majka ro- 
đena 1898., dolazila je suđenica: 


To je meni moja mam pripovijedala. Da kad žena rodi 
onda dođe jedna kao svetica i ona odredi život djetetu. Tu 
budeš to, ti budeš to. I onda ona to kao suđenje djeteta. 
Ona odredi život djeteta. (...) Ona je došla kod poroda. 
To nju nije nitko vidio. To je moja mama meni pričala. Da 
dođe ta suđenica i koja odredi djetetu njegov cijeli život. 
(...) Majci je govorila. Tvoje dijete bu takvo, tvoje dijete 
bu takvo. Jel je to bilo tako, ne znam. 

Zanimljivo je to što se ovdje suđenica spominje u jed- 
nini, a prema većini slavenskih vjerovanja suđenice su 
bile tri žene koje su došle odrediti sudbinu novorođenčeta. 
O njihovom izgledu i vremenu dolaska nisam ispitivala 
kazivače. Katarina Sanko iz Žabnice također potvrđuje 
da zna za suđenice, ali misli da ih nije bilo u Žabnici. Ona 
je govorila o suđenicama u množini. Terezija Gašparić iz 
Treme ove žene naziva gatalice, ali kaže da njoj nitko nije 
dolazio. Ostale kazivačice nisu čule za suđenice. 


Kako bi se dijete zaštitilo od uroka stavljao mu se 
oko ruke konac za koji se vjerovalo da ima apotropejsko 
djelovanje. Ovo vjerovanje zadržalo se dosta dugo, 
prema nekim kazivačicama. Kazivačica Valentina Tadić 
iz Svetog Ivana Žabna prvo dijete rodila je 1997. godine u 
bolnici, a još uvijek je prakticirala običaj da djetetu stavlja 
konac oko ruke: / kad smo došli doma iz bolnice pleo se 
crveni konac oko ruke koji se nosio do krštenja. Nije bilo 
određeno na koju ruku se vezalo. Razlog nošenja konca 
oko ruke objašnjava Ana Pintić iz Svetog Ivana Žabna: Da 
ne bi dijete na šta nasjelo dok bi išlo po mraku. Da ne bi 
ga neka coprnica obrala ili nešto. 

Djetetu se moglo naštetiti samo pogledom. Kazivačica 
iz Svetog Ivana Žabna, Vera Kučan, ispričala je priču 
svoje majke. Osoba koja je imala moć da pogledom na- 
šteti djetetu, urokljivo oko kako se kazivačica izrazila, bila 

je toga i svjesna te je na to upozorila ostale: € fo su rekli, 
ali to je moja mama još pripovijedala (...) ona je bila u 
Narti tamo kod Bjelovara (...) Jedan susjed tam dolazio i 
reko kad je došo u tu kuću đe je bilo malo dijete pokrijte 
ga jer ja ga veli ne smijem vidjet. Odma će dobit grčeve 
i bude plakalo. To je moja mat pričala. Postojanje ,,uro- 
kljivog oka“ potvrdile su i Ivka Koščević iz Brezovljana i 
Marija Dragić iz Svetog Ivana Žabna. Ivka Ipša iz Žabnice 
ispričala je priču iz vlastitog iskustva: 

I ja kad sam Sanju narodila onda sam došla, još je 
bila u jastuku, mala valda. Ili već bez jastuka, ja se sad 
to i ne sjećam točno, al sam došla š njom k mojima. I ona 
(susjeda, op.a.) ti je silom htela nju videti. Pričali su da 
more nekaj tak napravit djeci. Tri puta je dolazila k mo- 
jima nutra i mene i onda, tak ti je govorila, i onda bi ju 
ja vidla i onda bi ju ja vidla. Spava. (...) I onda sam ja 
zbrisala da ju nije vidla. Al silom je htjela da ju bude... 

Osim što je majka mogla zaštititi svoje dijete, posje- 
titelji su također mogli preventivno reagirati. Tako Kata 
Žila iz Žabnice kaže: Ak je ko išo prvi put dijete viđet 
onda se moralo reć Bog ti da da te tak glava dugo bolela 
kak te ja prvi put videl. Da ne bi ureklo. Osim ovakvih re- 
čenica djetetu se nije smjelo govoriti izravno neke kom- 
plimente, već se trebalo prije pokuditi dijete. Na primjer, 
ako je dijete bilo lijepo 1 ako je posjetitelj to htio naglasiti 
trebalo je reći sram te bilo, prvi put te vidim“ ili sram te 
bilo kak si lijep, onda ti uroki ne moru. Postojalo je i vje- 
rovanje da se bolest i uroci mogu liječiti nekim magijskim 
postupcima. Dva slučaja svjedoče o tome: 


Ja sam imala jedno dijete. Više se nisam ni usudla 
imat. Jer jako loše sam š njime prolazla. On je bio od 
prvog dana bolestan do tri godine. I u bolnici bio i po 
Zagrebu sam išla, triput je imo frast.* I onda je bila tu 
jedna žena (...) I onda je ona radla kao da je nešta na- 
metnjeno na dijete. Prešlo je sve bolnice i lijekove i sve, 
a sad šta je pomoglo, ne znam. Onda je ona radla, ona je 
bila Ličanka, ona je radla vodu. Metala je dvanaest žara 
iz peći, ovo šta gori u peći, dve litre vode i onda ti je to 
ako je taj žar sjedno dolje onda su uroki. (...) ko su došli 
na površinu onda je neka druga bolest bila. Ali to se nije 
radlo o urokima, to se radlo o bolestima. (...) Moja mama 
je onda jako vjerovala u to. (...) Ja nisam vjerovala. Za 
onda se jako puno vjerovalo (A. Pintić, Sveti Ivan Žabno); 


Da ga je netko vrekel. Onda su tu išle vračarama koje 
kakvim da budu vodu slagale, da ga budu s tem mivale, 
kupale, da bude to prešlo. (...) Kod nas ni bilo, nekam su 
išle. U Zamladinec. (...) Ima veli tri ugljena iz peći vu 
te vode, a kaj je ona delala mi ne znamo. Vraga, zela tri 


45 K. Hajduković, Brezovljani. 
46 Kad sam pitala kazivačicu što to znači, rekla je da je dijete imalo 
grčeve i da je plakalo od bolova. 

vugljena i ti si joj dala tri kokoši i kaj već i svakak. Ni bilo 
novac (T. Gašparić, Trema). 

Osim izgovaranja posebnih riječi, posjetitelji su znali 
ostaviti komadić konca ili vune na djetetu. Taj sam po- 
datak dobila samo od K. Lusavec iz Žabnice koja se pri- 
sjeća te prakse iz dana kad je bila dijete 1 vidjela odrasle 
kako primjenjuju ovu praksu: Kad je dijete bilo u jastuku 
onda kad je čovjek odilazio, onda se ovak počupo i tak 
metno na njega, da ne odnese kao njegov san sa sobom. 


Mrak 1 noć su bili opasni kako za ženu, tako 1 za di- 
jete. Prije upelivanja žene ili krštenja djeteta nije se smjelo 
izlaziti navečer. Prema vjerovanjima, tada su žena i dijete 
bili najranjiviji i tada je postojala najbolja prilika da ih se 
urekne. Za dijete se govorilo da mora paziti da ga ne bi 
mraki.*" Opasnost od mraka i mračnih sila protezala se i 
na druge segmetne pa tako i na tekstil koji se koristio za 
dijete. 70 su govorili da se moraju pelene dok je još sunce 
visoko pobrat. Da ne bi šta došlo na dijete. Šta ja znam 
(M. Mikšanek, Brezovljani). Ako nisu pelene unijele u 
kuću na vrijeme dijete, mraki su djetetu naškodili tako da 
je imalo crnu ili zelenu stolicu. Istu posljedicu imalo je 
dijete koje je bilo u doticaju s mrakom. Katarina Sanko iz 
Žabnice također potvrđuje: 


Unosile su se pelene prije mraka da mrak ne bi naš- 
kodio djetetu. Nekad se zadesilo da je dijete, da oprostiš, 
imalo nekakvu kao zelenu stolicu. Onda su rekli joj to si 
ti iznesla malo dijete. To nije dijete išlo iz kuće dok nije 
išlo na krst. 


Potvrđena su još neka vjerovanja vezana uz mrak: 


Nemoj pelene metati van jer ti dijete ne bude dobro 
spavalo (Đ. Vuk, Žabnica); 


I dijete recimo dok se kupalo dječju vodu to se na- 
večer, to se nikam nije van, nekad nije bilo kupaona 
ni ništ, nikad se nije van nosilo ni bacalo do jutra (D. 
Bauman, Sveti Ivan Žabno); pa dalje o tome (...) Nikad 
ti nitko nije reko zašt. Samo su rekli da se to ne smije (V. 
Tadić, Sveti Ivan Žabno). 


Posjete djetetu također su predstavljale prijetnju. 
Pritom se trebalo postupiti prema vjerovanju sa svrhom 
da se zaštiti dijete. Naime, kad je posjetitelj došao u kuću, 
morao je prvo biti u kontaktu s nekakvim izvorom svje- 
tlosti 1 tek je potom mogao pristupiti djetetu da ga vidi. 
To se tumačilo da se mrak ne nosi djetetu“, jer će dobiti 
zelenu stolicu ili grčeve.?? I dalje: 

Iz mraka se nije smjelo. To ne, to je moja mama strašno 
branila. Da bi se netko vani djetetu približio. Dijete nije ni 
bilo vani. Jer ona je vodila jako brigu o tome. (...) Onda 


47 LiIpšaiN. Draganić, Žabnica. 
48 To potvrđuju još K. Žila iz Žabnice i I. Koščević iz Brezovljana. 
49 _D. Bauman, Sveti Ivan Žabno. 
50 M. Kolarić, Brdo Cirkvensko. 

je uvijek dijete nešta imalo, neki motuljak. Nešta uvijek i 
oko vrateka mu je viselo, oko rukice mu je viselo da ga ko 
ne bi scopro. (...) (Sin) imo je imo. Ozdola u kolicima, pod 
jastukom je imo. (...) Ja sam govorila (mami) nemoj mu to. 
Ja u to nisam vjerovala ništa. A ne, mora to tako bit. (...) I 
češnjaka, i kruva i soli. Sol pogotovo u nekoj vrećici, zamo- 
tano, da sol štiti (A. Pintić, Sveti Ivan Žabno). 


Iako se kazivačice sjećaju ovih zabrana i prevencije 
protiv coprija, nisu sve to prakticirale. 


Ja u to nisam ni vjerovala i o tome ništ o tome niti 
ne znam. I tu nismo, u toj mojoj kući, nismo vjerovali. A 
dok je ove na selu, ja znam da su bile. Joj ne smije ovo, 
ne smije ono i tak. (...) Ali znam da su uvijek rekli da ima 
nekakvija tija ko coprija. Ali ja nisam u to nikad vjerovala 
niti smo o tome vod“li brigu (V. Kučan, Sveti Ivan Žabno). 


Više su značaja tome pridavale starije žene u obitelji, 
ako su rodilje živjele s njima. Neka su se vjerovanja kod 
mlađih generacija, točnije generacija mojih kazivačica, 
izgubila. lako majke nisu vjerovale u to, dopuštale su 
svojim majkama i svekrvama da se bave djetetom, od- 
nosno da ih zaštite od uroka. 


Zaključak 


U tekstu je u deset cjelina, koje se bave temom rodilje 
i djeteta te uvjeta u kojima su živjeli, obrađeno razdoblje 
od četrdesetih godina 20. stoljeća do početka 21. stoljeća. 
Obuhvaćeno je sedam lokaliteta, sela krajnjeg zapadnog 
bilogorskog područja gdje su na terenu zabilježena kazi- 
vanja 31 kazivača. 


Rad se može podijeliti na dva razdoblja: razdoblje kad 
su žene kod kuće rađale i razdoblje kad su žene krenule ra- 
đati u bolnicu. Žene su krenule rađati u bolnicu šezdesetih 
godina prošlog stoljeća. Za oba razdoblja karakteristično 
je da su žene rađale u ležećem položaju. Žena je bila no- 
seća i to se smatralo svakodnevnim stanjem i nije se tre- 
tirao kao nešto drugačije. Već u ranijem razdoblju većina 
obitelji imala je najviše troje djece. Taj se trend zadržao i 
u drugom razdoblju. Smrtnost djece nije bila velika. Majke 
su pripremale pelene i odjeću za nadolazeće dijete, a raz- 
govor o tome što majku čeka nije bio uobičajen. Nakon 
što je žena rodila, i kod kuće 1 u bolnici, sipalo se perje 
pred kućom čime se označavalo se da je u toj kući novo- 
rođeno dijete. Jedina razlika je ta što se majku, ako je ro- 
dila u bolnici, čekalo da se vrati u kuću prije sipanja. Na 
krštenje je dijete nosila kuma. Majka nije išla na krštenje 
svog djeteta sve do sedamdesetih godina prošlog stoljeća 
jer se smatrala nečistom. Kako bi se riješila te stigme išla 
je na upelivanje u roku od četrdeset dana od poroda. Ovo 
upelivanje bila je praksa uvoda u crkvu gdje je svećenik 


a 


molio nad ženom i tako ju ,,očistio“ čime je ona ponovno 


postajala punopravni član zajednice. Prije toga bilo je ne- 
poželjno da dijete i žena izlaze po mraku iz kuće ili odlaze 
drugim ljudima u kuću. Ta je praksa u potpunosti prekinuta 
sredinom sedamdesetih godina prošloga stoljeća. 


Rađanja u bolnici započela su šezdesetih godina, a 
tamo su rađale one žene koje su to htjele. Zapravo se radi 
o tome da je žene prije toga razdoblja bilo strah odlaska 
u nepoznato i nisu imale nikoga kome bi se tamo mogle 
obratiti. Jednoj kazivačici je setra radila u bolnici te je 
stoga odlučila ondje roditi. Kasnije su žene, nakon šezde- 
setih, postepeno krenule rađati u bolnice jer su to vidjele 
na primjeru drugih žena. 

Većina kazivača tvrdila je da kontracepcije nije bilo, 
ali nisu ni znali za neke kontracepcijske metode izuzev 
praćenja plodnih dana i prezervativa, što ih je nekoliko 
spomenulo. Većina kazivača ima barem nekoliko razreda 
osnovne škole, pa su tako i pročitali za metodu praćenja 
plodnih dana. Mnoge kazivačice čule su da su u njihovim 
mjestima postojali slučajevi pobačaja, no to se zatajivalo. 

Neka vjerovanja dosta su se dugo zadržala. Ona na 
koja sam još naišla na terenu su vezanje crvene vrpce oko 
ruku za zaštitu od uroka i pospremanje pupčane vrpce 
koju je dijete razvezalo kad je krenulo u školu kako bi 
bilo pametno i bistro. 


Ova tema, tema o porodu, probudila je sjećanja mojih 
kazivačica, te su se i nakon razgovora javljale da su se još 
ponešto sjetile, kao što je već spomenuti slučaj kazivačice 
V. Kučan. Moram izraziti zadovoljstvo što je ova tema 
izazvala takve reakcije kod kazivača. U ovom dobu za- 
tvorenosti i asocijalnosti prisjećanje na prakse iz prošlosti 
izaziva nostalgiju praćenu sjetom, ali i razdraganošću. 
Pretpostavljam da su se kazivačice sjetile još nekih poje- 
dinosti, ali u ovom radu neće biti zabilježene. Stoga ova 
tema i dalje ostaje otvorena za nove dopune i podrobnije 
istraživanje pojedinih tematskih cjelina. 

Summary 


Childbirth and the infant in the west 
Bilogora area in the 
mid-20" century 


Keywords: childbirth, woman, child, west Bilogora, 
Sveti Ivan Žabno, mid-20" century 


Data collected during two field researches from 
places in the west Bilogora area concerning childbirth 
and living conditions of mothers and children during the 
mid-20th century period is shown in the paper. The theme 
of women is underrepresented in ethnological literature. 
Consequently, emphasis is placed on the position of 
women in the community. Despite being regarded as a 
constitutive part of life, pregnancy was not extensively 
talked about or given too much attention. The data showed 
that the number of children in this period was not high, as 
well as the number of child deaths. Childbirth still took 
place at home, with the help of an experienced midwife 
or a woman from the village. Giving birth in hospitals 
became more frequent in the 1960s. Contraception 
was not prevalent and abortions were confirmed on all 
locations. Some beliefs connected to women and children 
were kept to the present day. 


Translated by Ivana Ružić 


